Lassan Madonna kinézete, öltözködése és fellépései nagy hatást gyakoroltak a tinilányokra és a nőkre egyaránt. Kinézetét a stylist és ötvös Maripol kreálta. Stílusát csipke felső, szoknya kaprinadrágon, neccharisnya, kereszt medálok, rengeteg karkötő és szőkített haj jellemezte. Ez igazi trenddé vált az 1980-as években. Következő albumával, a "Like a Virgin"-nel (1984) népszerűsége tovább nőtt. A lemez az első helyezést elért albuma lett a Billboard 200-as listán. Németországban, Olaszországban, Hollandiában, Új Zélandon, Spanyolországban, az Egyesült Királyságban, és az Egyesült Államokban az első helyen debütált. Kereskedelmi sikerét elsősorban a címadó dalnak köszönhette, mivel az hat hétig vezette a Billboard Hot 100-at. A dal felkeltette a konzervatív szervezetek figyelmét, akik arra panaszkodtak, hogy a dal és a hozzá tartozó videó célja, a házasság előtti szex előmozdítása, valamint a családi értékek aláásása, a moralisták ezért a dalt és videóját betiltották. Az albumból 21 millió kelt el világszerte, ebből csak 8 millió az Egyesült Államokban. Később elérte a gyémántlemez minősítést, és több mint 21 millió példányban értékesítették. A dallal Madonna fellépett az első 1984-es MTV Video Music Awards-on a legendás, szexuális szabadosságot hirdető "Boy Toy" („fiúk játékszere”) övével esküvői ruhában. Ez a fellépés a mai napig az MTV történetének egyik legendás pillanatai közé tartozik. Az albumot a NARM és a Rock and Roll Hall of Fame "Minden idők 200 legmeghatározóbb albuma" közé sorolta.